Í dag voru samgönguverðlaun samgönguráðherra veitt í fyrsta sinn og hlaut fyrirtækið Icelandair Group þau . Verðlaunin fær fyrirtækið og fyrirrennarar þess á sviði flugmála fyrir brautryðjendastarf og áratuga uppbyggingu á flugsamgöngum um Ísland og milli landa . Samgönguverðlaun verða veitt árlega einstaklingi , félagi eða fyrirtæki sem þykir hafa skarað fram úr eða lagt fram verðmætan skerf til samgöngumála þjóðarinnar . Við leit að verðlaunahafa eru könnuð öll svið samgöngumála . Fyrrverandi samgönguráðherra skipaði starfshóp til að leggja fram tillögur um verðlaunahafa og var Ingimundur Sigurpálsson formaður hópsins . Auk hans sátu í hópnum Sigríður Finsen úr Grundarfirði , Kjartan Ólafsson og Kristján Már Unnarsson . Jóhannes Tómasson upplýsingafulltrúi ráðuneytisins starfaði með hópnum . Rekstrarumhverfi , tækni og skilyrði öll í flugstarfsemi og ferðaþjónustu hafa á örfáum árum þýtt gjörbreytt félag í sterkri sókn á innanlandsmarkaði sem á alþjóðavísu . Sú sókn hefur skapað nærri þrjú þúsund störf í flug - og ferðaþjónustu hjá Icelandair Group . Þessi sókn hefur einnig kallað á innlenda sem erlenda samkeppni í þágu einstaklinga sem fyrirtækja . Icelandair hefur verið í forystu í íslenskum flugmálum í áratugi . Félagið er samnefnari fyrir frumkvöðla og brautryðjendur í íslensku flugi , fagmenn á öllum sviðum flugs hvort sem þeir hafa starfað innan vébanda félagsins eða hjá öðrum íslenskum flugrekendum stórum sem smáum . Starfshópur um samgönguverðlaun telur Icelandair Group vel að samgönguverðlaunum komið .